สมาคมค้าทองคำ คาดสัปดาห์หน้าราคาทองพุ่ง  ห่วงแบงก์ในสหรัฐ ขาดสภาพคล่อง
"จิตติ ตั้งสิทธิ์ภักดี" นายกสมาคมค้าทอง มองสัปดาห์หน้าราคาทองปรับตัวขึ้น หลังห่วงระบบธนาคารในสหรัฐฯ ขาดสภาพคล่องอาจลุกลามวงกว้าง แนะจับตาอย่างใกล้ชิด
11 มี.ค. 2566

จากรายงานข่าวของฐานเศรษฐกิจระบุว่า นายจิตติ ตั้งสิทธิ์ภักดี นายกสมาคมค้าทองคำ ได้วิเคราะห์ทิศทางราคาทองคำในสัปดาห์หน้าว่ามีโอกาสปรับตัวขึ้นต่อเนื่อง จากปัญหาระบบธนาคารในสหรัฐฯ ขาดสภาพคล่อง รวมทั้งจากที่กระทรวงป้องกันการเงินและวัฒนธรรมแห่งรัฐแคลิฟอร์เนียได้ประกาศปิดกิจการ Silicon Valley Bank (SVB) จากปัญหาการขาดสภาพคล่อง ถือเป็นข่าวที่ทำให้ความเชื่อมั่นนักลงทุนลดลงเป็นอย่างมาก
 
ทั้งนี้หากธนาคารในสหรัฐฯ รายอื่น ๆ มีปัญหาขาดสภาพคล่องเพิ่มขึ้นต่อเนื่อง เชื่อว่าจะเป็นปัญหาใหญ่ และน่ากังวลต่อภาพรวมของเศรษฐกิจในสหรัฐฯ รวมทั้งจะผลักดันให้ราคาทองคำในตลาดปรับตัวขึ้นทะลุระดับ 1,875 เหรียญสหรัฐต่อออนซ์ ในสัปดาห์หน้า จากความกังวลของนักลงทุนที่ไม่มั่นใจในระบบสถาบันการเงิน 
อย่างไรก็ตาม นายจิตติ ยังให้ความเห็นอีกว่ากรอบราคาทองคำระหว่างวันที่ 13-17 มีนาคม 2566 คาดว่าจะมีแนวรับอยู่ที่ 1,850 เหรียญสหรัฐต่อออนซ์ และแนวต้านอยู่ที่ 1,875 เหรียญสหรัฐต่อออนซ์
 
นอกจากนี้ปัญหาในระบบธนาคาร ถือว่าน่ากังวลรวมไปถึงประเทศไทย เพราะที่ผ่านมาสถาบันการเงินของไทยมีการปล่อยเงินกู้เป็นจำนวนมาก และหากปัญหาหนี้เสียเร่งตัวขึ้น อาจมีผลกระทบต่อสภาพคล่องของระบบสถาบันการเงินได้ ถือเป็นเรื่องที่ต้องติดตามอย่างใกล้ชิด
 
"ปัญหาธนาคารขาดสภาพคล่องในสหรัฐฯ เป็นเรื่องน่ากังวล ยังมีโอกาสที่จะลุกลามได้ หากเกิดขึ้นอีกหนึ่งถึงสองแห่งนักลงทุนอาจแตกตื่น และจะดันราคาทองคำในตลาดพุ่งสูงขึ้น ในประเทศไทยเองก็ต้องระมัดระวังเช่นกัน เพราะมีการปล่อยกู้ในระดับสูงช่วงก่อนหน้านี้ หากปัญหาหนี้เสียเกิดขึ้น ก็อาจเป็นปัญหาได้ในระยะข้างหน้า" นายจิตติ กล่าว
 
ทั้งนี้ที่ผ่านมา SVB ประสบปัญหาการขาดสภาพคล่อง จากหนี้เสียที่เพิ่มขึ้นในการปล่อยกู้ให้กลุ่มธุรกิจสตาร์ทอัพ รวมทั้งนักลงทุน และตลาดยังคงวิตกกังวล ว่า ภาคธนาคารในสหรัฐฯจะเผชิญกับหนี้เสียมากขึ้น หลังแรงกดดันจากการปรับขึ้นอัตราดอกเบี้ยของทาง ธนาคารกลางสหรัฐ (เฟด) ที่ประกาศไว้ล่าสุดจะมีโอกาศปรับขึ้นแรงกว่าที่คาดไว้จากเดิมก่อนหน้านี้